  Виталий Пронин Карелиысь Мария КалининаУдмуртиын фин-угор чеберайёс пӧлысь бырйизы тужгес но устозэ - «Мисс финно-угрия» луиз Карелиысь Мария Калинина. Конкурс туэ 4-тӥзэ радъяськиз.Туэ конкурсэ пыриськизы фин-угор университетъёсысь 7 чеберайёс: Комиысь Мария Юшкова, Марий Элысь Мария Ильина, Мордовиысь Ирина Сидоркина, Ханты-Мансиысь Лариса Меляхова, Карелиысь Мария Калинина, Удмуртиысь Анастасия Тутаева. Соос трос пумо конкурсъёс пыр ортчизы: культуразэс но кылзэс гажамзэс видеоен адӟытӥзы, калыксылэсь туала амалъя вурем дэремзэс, визьмо луэмзэс но быгатонлыкъёссэс возьматӥзы. Озьы ик нылъёслы калыксылэсь бусы кизён сям-йылолзэс возьматыны кулэ вал. Фестиваль бере трос пӧртэм мылкыдъёс кылизы. Тросэз малпазы вормоз мари Мария Ильина яке мордва Ирина Сидоркина - таос туж зол дасяськемын вал: музъем кизёнъя сям-йылолъёссэс но тыро-пыдо адӟытӥзы. Но мари нылашлы 2-тӥ инты гинэ сётэмын вал, нош мордвалы - «Призвание» нимтул. Угось Йошкар-Олаын но Саранскын конкурс ортчылӥз ни.Шумпотымон, тросэз нылъёс асьсэ анай кылынызы вераськизы. Карелиысь Мария Калинина гинэ ас калыкезлэсь кылзэ али гинэ дышетыны кутскем ай. Но та ӧз люкеты солы вормыны. Аслаз видео сюжетэныз со быгатӥз возьматыны, макем данъяське калыкеныз. Нылаш озьы ик «Калевала» эпосысь чуръёсты лыдӟиз но карел эктонэз быдэстӥз. Паймытӥз Юграысь Лариса Меляхова, та конкурсэ со 4-зэ пыриське ни.  Нылаш «Мисс крезьгур» нимтулэн пусъемын вал.Нимаз вераны кулэ удмурт кылосбуръя факультетын дышетскись Анастасия Тутаева сярысь. Со арганэн 2 арня куспын шудыны дышетскиз. Но бусы кизёнэз малы ке но кен келянэн герӟамын вал. Уйёссэ изьытэк нылаш та конкурсэ дасяськиз ке но, мукет фин-угор нылашъёс пӧлын удмурт чебераймы ышиз кадь.Кызьы вера Ижын «Мисс финно-угрия» фестивалез радъясь, ваньмон дырез радъянъя УдГУ-ысь Управленилэн кивалтӥсез Максим Стерхов, Настялэсь выступленизэ дасяз удмурт кылосбуръя факультет.-Милемлы фестивалез радъян бордын выроно луиз, - шуэ со. - Конечно, нылаш вала вал, конкурсэз Ижкарын кыкетӥзэ уз кельтэ шуыса. Но со ӧз люкеты Настялы та ужрадэ сюлэмзэ поныса дасяськыны но ассэ сцена вылын йӧно возьыны. Настя Тутаева понна висиз кадь быдэс Удмуртия, вотэсын со понна тужгес но трос куараос сётэмын вал. Настя луиз «Мисс медиа».Визьсынан конкурсын нылъёс асьсэ калыксылэн данъяськымон адямизы сярысь ог-огзылы юанъёс малпазы. Паймод но бырод, чеберайёс ог-огенызы вераськиллям кадь - ваньзы шонер валэктон сётӥзы. Фестивальлэн та выллем интыосыныз йырин учкисьёс малпазы, конкурсын ваньмыз азьпал тодмо ни шуыса. Нылъёс тау каро фестивалез радъясьёсты. Угось та конкурсын соос Брангуртысь песянайёсты улэпкын адӟизы, туала удмурт культурае выйылӥзы.Озьыен, вуоно арын «Мисс финно-угрия» фестиваль ортчоз Петрозаводскын.Мария Векшина Туспуктӥз Александр Харин Теги: Чеберай  